Christer Falck

TV

Han var deltager og vinner av første sesong i serien Robinsonekspedisjonen i 1999. Falck ble raskt en kontroversiell person i serien og ble omtalt som «Riksklysa» i norske medier. Fra 2000 til 2004 var han programleder for samme program, og i 2005 var han programleder for Robinson VIP. Høsten 2006 var han aktuell som programleder i reality-TV-serien Enstemmig på TV3. Serien ble imidlertid en flopp. Høsten 2007 var han programleder for en ny runde med Robinsonekspedisjonen og har vært det siden. Fra 2015 byttet Robinsonekspedisjonen kanal fra TV3 til TV 2.

Plateprodusent

Falck har utover det drevet platebutikk og vært plateprodusent. Han startet i 1995 plateselskapet C+C Records. I 2000 ga han ut albumet Embrace Me med Karen Jo Fields ved hjelp av de 250 000 kr han vant i Robinsonekspedisjonen. I 2006 stod selskapet i fare for å måtte legges ned. C+C Records har mottatt en rekke Spellemann- og Alarmpriser, blant annet for band som Päronsoda (dance) i 1999, Darkside of the Force (hiphop) i 2006 og Sofian (årets Alarmprisvinner) 2006.
I 2006 ble det klart at Falck ikke fikk Konkurransetilsynet med seg i at Grammofonplategrossistenes Forening brøt konkurranseloven da plateselskapet hans ble utestengt etter forsøket på å kuppe VG-lista. Til sitt forsvar sa Falck at «Vi ville bevise at VG-lista var lett å manipulere og dermed lite troverdig. Dette føler vi at vi lyktes med. Vi ville vise hvor viktig det var å komme på denne lista, fordi det fører til mange fordeler i form av merspilling, oppslag, intervjuer på TV og radio, og så videre Dette føler vi absolutt at vi lyktes med. Vi ville hjelpe til med å finne løsninger for å få et mer troverdig kontrollorgan. Dette lyktes vi med nesten umiddelbart etter at vår ‘umoralske handling ble ‘avslørt’, ettersom vår organisasjon Fono nå ble invitert inn i kontrollkomitéen». «Men det var kanskje ikke så vanskelig å avsløre det, da C+C Records hadde laget en dokumentar som ble sendt på NRKs «Lydverket» noen uker før», sa Falck.
I 2007 gav han ut den mye omtalte låta «My boobs are OK», fremført av Lene Alexandra Øien. I 2008 stod han bak utgivelsen Shockadelica, et 5-dobbelt album hvor 81 norske artister hyllet Prince i forbindelse med hans 50-årsdag. Han står også bak et hundretalls utgivelser med artister som Tungtvann, Jaa9 & OnklP, Tommy Tee, Warlocks, Bellman, Sofian, Darkside Of The Force, Ole Staveteig, Christer Knutsen & The Sacred Hearts, Corazón, Päronsoda, Friko, Hovedøen Social Club, Kjøtt og en rekke andre.

Falck Forlag

Høsten 2009 slapp Christer Falck promoboka Quizter Musikkquiz vol.0. 1. mars 2010 ble den nye serien Quizter Vol.1 sluppet på et eget og heleid forlag – Falck Forlag AS, etablert 21, januar 2010. Det er en quizbokserie bestående av fem forskjellige bøker i kategoriene Musikk, Film, Allmenn, Junior og Fotball. Quizter Vol.2 ble sluppet i 2011, og da ble også kategorien Homo lagt til. I 2011 ga han også ut bokserien Morgenbladet Topp 100 hvor blant andre Frode Grytten, Ketil Bjørnstad, Stig Sæterbakken, Fredrik Wandrup og Gro Dahle skrev om de ti beste norske albumene. I 2012 slapp han også Johan Harstads bok om Motorpsycho i samme serie. I 2013 slapp han 15 fotballbøker i Supporterserien om eliteserielagene. I 2014 skrev han boka Prince: Shockadelica sammen med Petter Aagaard, til strålende anmeldelser og slapp den kritikerroste boka Brasiliansk fotball 1894–2014. 120 år med driblinger av Marius Lien.

Privatliv

I 1989 tok Falck tredjeplass i junior-NM i badminton og har spilt for klubbene DFI i Drøbak og Moss BK.
Falck er erklært avholdsmann og har uttalt at han aldri har smakt alkohol. Han har også definert seg som antirøyker
Falck har to barn (Isak Macody Falck, født 2006) og Iben Macody Falck (født 2008) og er samboer med TV3s pressesjef Line Vee Hanum. Bor på Nordstrand i Oslo.